Document ID: 31997R1498

KOMMISSIONENS FORORDNING (EF) Nr. 1498/97 af 29. juli 1997 om ottende ændring af forordning (EF) nr. 413/97 om undtagelsesforanstaltninger til støtte for markedet for svinekød i Nederlandene
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 2759/75 af 29. oktober 1975 om den fælles markedsordning for svinekød (1), senest ændret ved forordning (EF) nr. 2390/94 (2), særlig artikel 20, og
ud fra følgende betragtninger:
På grund af udbrud af klassisk svinepest i visse produktionsområder i Nederlandene blev der ved Kommissionens forordning (EF) nr. 413/97 (3), senest ændret ved forordning (EF) nr. 1293/97 (4), fastsat undtagelsesbestemmelser til støtte for markedet for svinekød i denne medlemsstat;
som følge af kapacitetsproblemer i destruktionsanstalterne er gennemsnitsvægten for støtteberettigede smågrise blevet hævet midlertidigt; disse problemer består fortsat, og det er derfor berettiget at forlænge denne bestemmelse;
der bør foretages en tilpasning af den støtte, der ydes ved levering af de forskellige kategorier af smågrise, til den nuværende markedssituation, idet der tages hensyn til faldet i markedspriserne;
på grund af videreførelsen af de veterinære og handelsmæssige restriktioner, de nederlandske myndigheder har indført, er det hensigtsmæssigt at forøge antallet af fedesvin, smågrise, unge smågrise og meget unge smågrise, der kan leveres til de kompetente myndigheder, således at det bliver muligt at videreføre undtagelsesforanstaltningerne i de kommende uger;
det er nødvendigt i undtagelsesbestemmelserne at inddrage beskyttelseszonen og overvågningszonen omkring Oirlo fra den 20. juni 1997 og beskyttelseszonerne og overvågningszonerne omkring Stramproy og Gulpen fra den 1. juli 1997, idet bilag II til forordning (EF) nr. 413/97 erstattes med et nyt bilag;
de i denne forordning fastsatte foranstaltninger er i overensstemmelse med udtalelse fra Forvaltningskomitéen for Svinekød -
UDSTEDT FØLGENDE FORORDNING:
Artikel 1
I forordning (EF) nr. 413/97 foretages følgende ændringer:
1) I artikel 1, stk. 2, andet afsnit, ændres »den 3. august 1997« til »den 28. september 1997«.
2) I artikel 4, stk. 4, ændres »45 ECU«, »37 ECU«, »30 ECU« og »28 ECU« til »40 ECU«, »34 ECU«, »25 ECU« og »23 ECU«.
3) Bilag I affattes som angivet i bilag I til nærværende forordning.
4) Bilag II affattes som angivet i bilag II til nærværende forordning.
Artikel 2
Denne forordning træder i kraft på dagen for offentliggørelsen i De Europæiske Fællesskabers Tidende.
Bestemmelserne i artikel 1, nr. 3, anvendes dog fra den 16. juli 1997 og bestemmelserne i artikel 1, nr. 4, fra den 20. juni 1997 for så vidt angår Oirlo og fra den 1. juli 1997 for så vidt angår Stramproy og Gulpen.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 29. juli 1997.

Labels: 17
19
5
6
18